<classify> MSONGAMANO wa magari barabara za Morogoro na Sam Nujoma, Dar es Salaam umepungua baada ya ujenzi wa barabara za juu Ubungo Interchange kuanza rasmi kutokana na uhamishaji wa miundombinu kukamilika.Kuanza ujenzi huo kumewezeshwa kujengwa kwa uzio wa mzunguko wa magari ambao ndio chanzo cha kupungua kwa msongamano huo na kuacha kutumia taa za barabarani na trafiki.Meneja Mradi huo wa Ubungo Interchange, Barakaeli Mmari alisema hayo wakati Bodi Mpya ya Wakala wa Barabara Tanroads ilipofanya ziara ya kutembelea miradi ya ujenzi ya daraja la Selander, jengo la tatu TB III kiwanja cha Ndege cha Kimataifa cha Julius Nyerere JNIA, Ubungo Interchange, barabara ya Kimara hadi Kibaha mwishoni mwa wiki.Mmari alisema tangu kujengwa mzunguko huo imepunguza msongamano mkubwa uliokuwepo kwa watumiaji wa barabara hizo Ubungo.Pia alisema kazi ya kuainisha miundombinu na kuihamisha imeshakamilika, miundombinu hiyo ni umeme kilomita 17, gesi kilomita 1.2, maji kilomita 2.6 na simu kilomita 2.6 imekamilika.Baada ya kumaliza kazi , ujenzi wa barabara za pembeni zinazosaidia magari kuchepuka ulianza na kazi yake sasa imefikia pazuri, alisema.Alisema hadi Julai mwakani, mradi huo utakuwa umekamilika.Hivi sasa nguzo 130 zimeshachimbiwa ardhini na jumla zinapaswa kuwa 576 kwa daraja hilo la ngazi tatu. Mtendaji Mkuu wa Tanroads, Patrick Mfugale alisema mradi huo wa Terminal III unaojengwa kwa Sh bilioni 247 ulianza mwaka juzi.Alisema Oktoba mwaka huu barabara ya juu ya kutoka mjini kwenda Kimara itakamilika na kutoka Mwenge hadi bandarini itakuwa imekamilika itakapofika Julai mwaka 2020.Katika mradi wa daraja la Selander, Mfugale alisema daraja la muda limeshaanza kujengwa na limefikia katika hatua nzuri kwani mpaka sasa tayari limejengwa mita 200 kusaidia kupitisha mitambo kujenga daraja la kudumu.Alisema daraja la muda linatarajiwa kukamilika Juni mwaka huu baada ya hapo litaanza kubwa.  <topic>: kitaifa 